Document ID: /roh_data/filtered/fineweb-2-filterrobots_roh.jsonl.gz/47733

Tar ils tests da massa territorials en la scola da Panaduz èn vegnids testads ier gievgia 100 giuvenils dal stgalim superiur da Panaduz e Razén, sco er 50 persunas d'instrucziun da la scola da Panaduz. Ina persuna è vegnida testada positiv, quai scriva l'Uffizi da sanadad dal Grischun. Las persunas che han gì pli stretg contact cun la persuna cun il test positiv èn vegnidas eruidas ed infurmadas immediatamain. Il stab directiv communal è stà cuntent ch'il dumber da persunas infectadas era uschè pitschen.
Accumulaziun d'infecziuns
Perquai ch'i aveva dà in'accumulaziun d'infecziuns da Covid-19 sin il stgalim superiur Panaduz/Razén, ha l'Uffizi da sanadad decidì decidì ensemen cun la scola e cun il stab directiv communal da far ina retschertga da cas. La scola aveva gia fatg durant 10 dis instrucziun a distanza.